ג'ון אירינהאוס

ג'ון כריסטוף בליכר אירינהאוס (באנגלית: John Christoph Blucher Ehringhaus; ) היה פוליטיקאי אמריקאי מקרוליינה הצפונית, איש המפלגה הדמוקרטית, שכיהן כחבר בית הנבחרים של קרוליינה הצפונית בשנים 1905–1909, וכמושל קרוליינה הצפונית ה-58 בשנים 1933–1937.
ראשית חייו
ג'ון אירינהאוס נולד באליזבת סיטי  שבקרוליינה הצפונית, כבנם של ארסקין אירינהאוס ושל קרולין קולוויל "קרי" (לבית מתיוס) אירינהאוס. הוא היה צאצא של המהגר הגרמני יוהאן כריסטוף אירינהאוס, שהגיע לקרוליינה הצפונית בראשית המאה ה-19, ופתח בנק באליזבת סיטי. משפחת אירינהאוס נותרה מעורבת בבנקאות ובעריכת דין בעיר במשך דורות.

אירינהאוס התחנך בבתי הספר הציבוריים באליזבת סיטי, וב-1898 סיים את לימודיו במכון האטלנטי הנוצרי. ב-1901 הוא סיים לימודי תואר בוגר אוניברסיטה באוניברסיטת קרוליינה הצפונית בצ'אפל היל, וב-1903 סיים תואר במשפטים. הוא היה חבר באגודות הדיאלקטיות והפילנתרופיות של האוניברסיטה. לקראת סיום לימודיו הוא לימד אנגלית באוניברסיטה, וב-1903 התקבל ללשכת עורכי הדין, ופתח משרד עורכי דין.

קריירה פוליטית
בשנים 1905–1909 כיהן אירינהאוס כחבר בית הנבחרים של קרוליינה הצפונית מטעם מחוז פסקווטנק כחבר המפלגה הדמוקרטית. במהלך כהונתו בבית הוא קידם חוקים להקמת המכללה למורים של מזרח קרוליינה, ולהקמת מערכת השכלה גבוהה מדינתית. בשנים 1910–1922 הוא שימש כתובע במחוז השיפוטי הראשון של המדינה. לאחר מכן חידש את עיסוקו בעריכת דין באליזבת סיטי.
מושל קרוליינה הצפונית
תמיכתו של אירינהאוס באל סמית' בבחירות לנשיאות של 1928 קנתה לו מוניטין פוליטי רחב במדינה. בבחירות המקדימות של הדמוקרטים לתפקיד מושל קרוליינה הצפונית ב-1932, הוא הביס את ריצ'רד פונטיין ואת אלן מקסוול, אך לא עלה בידו להשיג רוב. בסיבוב השני הוא הביס את מקסוול בהפרש של 14,000 קולות. הוא המשיך וניצח בבחירות הכלליות לאחר שהביס את מועמד המפלגה הרפובליקנית, קליפטון סי. פרייזר, ביחס קולות של 497,657 מול 212,561, והושבע לתפקידו ב-5 בינואר 1933.

על אף השפל הגדול, שאף אירינהאוס לאזן את התקציב של קרוליינה הצפונית. באמצעות מס המכירות, הוא צמצם את הגרעון התקציבי המדינתי, וכאשר סיים את כהונתו, עמד תקציב המדינה על עודף של יותר מ-5 מיליון דולר. שנותיו כמשל עמדו בסימן של דאגה יוצאת מהכלל למערכת החינוך, וכללו את לקיחת השליטה על ידי המדינה על בתי הספר הציבוריים, הנהגת שנת לימודים של שמונה חודשים לכל בתי הספר ולכל הגזעים, ההקמה ב-1935 של מערכת השאלת ספרי לימוד כצעד לקראת אספקת ספרי לימוד בחינם, והקמת מערכת הסעות לבתי הספר באזורים הכפריים. בתחומים נוספים ניהל אירינהאוס סקר לחשמול האזורים הכפריים, חיבר בין מערכת הכבישים למערכת הכליאה באמצעות העסקת האסירים, ביצע רפורמות במערכת השחרור על תנאי, וביצע תהליכי מודרניזציה בבתי הסוהר. ב-1935 הוא גם הקים ועדה לחקר נושא פיצויי האבטלה, ולהכנת חוקים כדי לעמוד בדרישות הממשל הפדרלי. הוא גם דאג להשיג את תמיכת הממשל הפדרלי לחוואים שגידלו טבק, תפוחי אדמה ובוטנים, וביטל את תשלום האגרה בכל הכבישים והגשרים במדינה.

ב-1933 מינה אירינהאוס את הגברת הראשונה לשעבר של קרוליינה הצפונית, קורה לילי וודרד אייקוק, אלמנתו של המושל לשעבר צ'ארלס ברנטלי אייקוק, כנשיאת חברת הרכבת של קרוליינה הצפונית .

שנותיו האחרונות
מאחר שהיה אירינהאוס מוגבל אז בהגבלת כהונה של ארבע שנים, הוא סיים את כהונתו כמושל בינואר 1937, פרש לראלי, וחידש את עיסוקו בעריכת דין. בהמשך הוא שימש כעוזר מיוחד לתובע הפדרלי המחוזי.

ג'ון אירינהאוס נפטר בראלי ב-31 ביולי 1949. הוא נטמן בבית הקברות האפיסקופלי באליזבת סיטי.

על שמו של אירינהאוס קרוי בניין המעונות באוניברסיטת קרוליינה הצפונית בצ'אפל היל, ובבניין האגודות הדיאלקטית והפילנתרופית מוצב דיוקן שלו.

גשר באורך של 3.5 מילים (5.6 ק"מ), השני באורכו בקרוליינה הצפונית, החוצה את מפרץ אלבמרל , קרוי על שמו של אירינהאוס.

הרחוב הראשי של אליזבת סיטי קרוי על שמו של אירינהאוס.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 3, Westport, Conn.; Meckler Books, 1978, pp. 1156-1157.

קישורים חיצוניים
 ג'ון אירינהאוס באתר אגודת המושלים הלאומית 
 ג'ון אירינהאוס באנציקלופדיה של קרוליינה הצפונית 
 ג'ון אירינהאוס באתר The Political Graveyard 


הערות שוליים

קטגוריה:מושלי קרוליינה הצפונית
קטגוריה:מושלי מדינות ארצות הברית מהמפלגה הדמוקרטית
קטגוריה:חברי האספה הכללית של קרוליינה הצפונית
קטגוריה:בוגרי בית הספר למשפטים באוניברסיטת קרוליינה הצפונית בצ'אפל היל
קטגוריה:עורכי דין אמריקאים במאה ה-20
קטגוריה:אמריקאים ממוצא גרמני
קטגוריה:אמריקאים שנולדו ב-1882
קטגוריה:אמריקאים שנפטרו ב-1949